Бжьыхьэ гъуэплъыфэ
Хабзэ дахэ хъуауэ «Жан» республикэ зэгухьэныгъэм гъэм и теплъэгъуэхэм ятеухуауэ илъэсым плIэ къызэригъэпэщ усэ пшыхь гуапэхэм щыпащащ модельер-сурэтыщI Сэралъп Мадинэ и Арт-центрым.
Мы гъэм илъэсих ирикъуаща усэ пшыхьыр къызэрыхалъхьэрэ. Гъэм и зэманхэм я нэхъ дахэгъуэу къалъытэ бжьыхьэ пщIащэ пы-лъэлъыжыгъуэм теухуа усэхэм едэIуэн я мура-ду, дапщэщи хуэдэу, пшыхьым кърихьэлIащ усэ фIыуэ зылъагъухэр.
Пшыхьым и зэхэублакIуэхэу «Жан» республикэ зэгухьэныгъэм и унафэщI, «Горянка» газетым и редактор нэхъыщхьэ, усакIуэ Къаныкъуэ Заринэрэ Профсоюзхэм щэнхабзэмкIэ я унэм и режиссёр нэхъыщхьэ Гумэ Маринэрэ зэхыхьэр, сыт щыгъуи хуэдэу, щIэщыгъуэу къызэрагъэпэщащ икIи ирагъэкIуэкIащ.
УсакIуэхэр, журналистхэр, композиторхэр, артистхэр, еджакIуэхэр, сабийхэр чэзууэ зрагъэблэгъа мы пшыхьым иджы къыха- шащ Къэбэрдей-Балъкъэр, Адыгэ, Ингуш республикэхэм я цIыхубэ артист, Къэрэшей-Шэрджэс, Осетие Ищхъэрэ-Алание республикэхэм щIыхь зиIэ я артист Нэхущ Чэрим. УэрэджыIа-кIуэ цIэрыIуэр къызэхуэсахэм ядэгуэшащ КъБР-м и цIыхубэ тхакIуэ, щIэныгъэлI, IуэрыIуатэдж, литературэ критик, зэдзэкIакIуэ Нало Заур и анэдэлъхубзэм, литературэм, адыгэ уэрэдхэм я къежьапIэм, ди уэрэдусхэм, джэ- гуакIуэхэм ятеухуа и гупсысэ IущхэмкIэ. АдэкIэ Нэхущыр гъэхуауэ къеджащ дызэрыгушхуэ ди нэхъыфIхэу IутIыж Борис, Бицу Анатолэ, Уэрэ- зей Афлик, Ацкъан Руслан сымэ бжьыхьэм теухуа я усэхэм. Апхуэдэу Нэхущым игъэзэщIащ гум дыхьэ «Бжьыхьэ гъуэплъ» уэрэдыр.
Чэрим ипхъу Ассанэрэ и къуэ Муратри бжьыхьэм теухуа усэ зырыз екIуу къеджащ. Зи усэхэр куэдым ягу дыхьэ Къаныкъуэ Заринэ пшыхьым пищащ бжьыхьэм триухуа и IэдакъэщIэкIхэмкIэ.
Нэхущ Чэрим фIыщIэ яхуищIащ зэIущIэр къызэзыгъэпэщахэм, адыгэбзэр ефIэкIуэным, зиужьыным хуэлажьэхэм. Пшыхь дахэр щIэщыгъуэу, гукъинэжу екIуэкIащ. Гумэ Маринэрэ Къаныкъуэ Заринэрэ мы Iуэхугъуэр зыгъэдэха, усэ къеджа Нэхущхэ я унагъуэм фIыщIэ хуащIащ. Къызэхуэсахэр зэбгрыкIыжащ щIыма-хуэр зэхуапIалъэу.
БжьыхьэлI Розэ.
Сурэтхэр Шыбзыхъуэ Астемыр трихащ.
